Súradnice: 42°00′23″S 24°52′27″V﻿ / ﻿42,00639°S 24,87417°V﻿ / 42.00639; 24.87417

**Historické múzeum** (bulh. Исторически музей – *Istoričeski muzej*), známe aj ako **Mestské historické múzeum** (bulh. Градски исторически музей – *Gradski istoričeski muzej*) je múzeum, ktoré sa nachádza v centrálnej časti mesta Asenovgrad v Plovdivskej oblasti v južnom Bulharsku.

Lokalita
--------

Múzeum sa nachádza v centrálnej časti Asenovgradu na námestí „Akademik Nikolaj Chajtov" (bulh. площад „Академик Николай Хайтов" – *ploštad „Akademik Nikolaj Chajtov"*, doslova *námestie akademika Nikolaja Chajtova*) č. 1, ktoré je centrálnym mestským námestím.

Deijiny a charakteristika budovy
--------------------------------

Budova bola postavená v roku 1898 ako sídlo vojenského klubu. Má pridelený štatút kultúrnej pamiatky. Pôdorys budovy je v tvare bulharského znaku П.

Dejiny múzea
------------

Počiatky múzea siahajú do roku 1926, kedy bolo v Asenovgrade založené archeologické združenie *Svarog*, ktoré malo svoju historicko-archeologickú múzejnú zbierku uloženú v budove Gymnázia svätého kniežaťa Borisa I. Samotné historické múzeum, ktoré je priamym nástupcom združenie Svarog, bolo otvorené v roku 1955, V roku 1971 sa múzeum presťahovalo na súčasné miesto do budovy bývalého vojenského klubu.

Múzejná expozícia
-----------------

Expozícia sa nachádza v celkovo troch sálach. Predstavuje viac ako 1000 exponátov.

V rámci expozície sú predstavené napríklad kamenné a kostené predmety, kultové predmety ako aj kamenné sudy z obdobia neolitu a eneolitu, zbrane tráckych vojakov, množstvo mincí, kolekciu mramorových ozdobných kachličiek s vyobrazeniami predovšetkým božstiev grécko-rímskeho pantéónu, ale aj orientálnych božstiev (zobrazení sú napríklad trácky jazdec, Zeus, Héra, Hekaté, Hermes, Mithra a ďalší). Medzi ďalšie exponáty patria napríklad rímske aj trácke bronzové sudy a iné nádoby, predmety materiálnej a duchovnej kultúry stredovekých Bulharov, exponáty z obdobia bulharského národného obrodenia, ale aj z novších a najnovších dejín Asenovgradu.

Externé expozície
-----------------

Okrem hlavnej budovy patria pod správu asenovgradského historického múzea ešte dve ďalšie expozície. Sú to:

### Etnografický dom

*Bližšie informácie v hlavnom článku: Etnografický dom (Asenovgrad)*
Predstavuje etnografickú expozíciu v obrodeneckom dome z 19. storočia.

### Historická škola svätého Juraja

*Bližšie informácie v hlavnom článku: Historická škola svätého Juraja*
Expozícia sa nachádza v historickej budove školy v asenovgradskej štvrti Ambelino.

Galéria
-------

* celkový pohľad na budovy z východucelkový pohľad na budovy z východu
* celkový pohľad na budovy z juhovýchoducelkový pohľad na budovy z juhovýchodu

Referencie
----------

1. 1 2 3 4 5 6 7 8 9 10 11 12 13 14 15  CVETANOV, Momčil. Pătevoditel – Oblast Plovdiv, Oblast Pazardžik. Stara Zagora : Domino EOOD. 2020. 220 s. ISBN 9789546513199. S. 76. (po bulharsky)
2. 1 2 3 4 5 6 7 8 9 10 11  OP Turizăm – Asenovgrad. Asenovgrad – Živata istorija. Asenovgrad : Izdatelstvo „Viktori PR. 16 s. S. 14. (po bulharsky)
3. 1 2 3 4 5 6 7  KĂNČEV, Kănčo; BONEV, Bončo. България. Stará Zagora : Domino EOOD. 312 s. ISBN 9789546511706. S. 202. (po bulharsky)

Iné projekty
------------

Commons
* Spolupracuj na Commons Commons ponúka multimediálne súbory na tému **Historické múzeum (Asenovgrad)**